Jalgpalli Premium liiga: Tallinna FCI Levadia – JK Narva Trans
Käesoleval hooajal taas Hawaii Ironmani pääset jahtiv Kirill Kotšegarov tegi aasta esimese stardi pühapäeval Texases toimunud poolpikal triatlonil. Ironman 70.3 sarja kuuluval võistlusel jäi Kotšegarovi lõppajaks 3:50:53, millega ta saavutas kuuenda koha.
Kirilli väljavaateid tänasel võistlusel poodiumile tõusta vähendas olulisel määral võistluse avaala - ujumine, kus 27-ndana veest väljunud eestlase kaotus esimestele oli kärisenud juba peaaegu neljale minutile. Kui Austraalia esindajal James Seearsil kulus päeva parimana 1,9 km pikkuse ujumisdistantsi läbimiseks 23 minutit ja 41 sekundit, siis Kirillil olid vastavateks numbriteks 27 minutit ja 33 sekundit.
Nagu tavaliselt hakkas tugeva ratturina tuntud Kirill enda positsiooni rattarajal oluliselt parandama. Päeva neljas rattaaeg tõstis meie triatleedi jooksuetapi alguseks tagasi tippude hulka ning 21 km pikkusele jooksudistantsile läks Kirill vastu juba seitsmendana.
Jooksuga üldarvestuses ühe koha võrra tõusnud Kotšegarovil oli reaalne lootus ka viiendat kohta püüda, kuid eespool liikunud kanadalane Cody Beals pidas eestlase survele vastu ning finišeeris 12 sekundit Kirillist eespool. Eestlase kuuenda koha lõppajaks märgiti protokolli 3:50:53.
Texase 70.3 Ironmani võitjaks tuli austraallane Richie Cunningham, kes suurepärase jooksu toel suutis edestada võistlust pikka aega juhtinud ameeriklast Brandon Marshi. Cunninghami võiduajaks oli finišis 3:46.11, teiseks jäänud Marsh järgnes talle ajaga 3:46:26 ning kolmandana lõpetanud võitja kaasmaalane Leon Griffin ajaga 3:48:42. Naistest oli parim Sofie Goos Belgiast.
Üldarvestuses kuuendana lõpetanud Kotšegarovile oli tänane võistlus ennekõike üks osa ettevalmistusest 17. mai Lanzarote Ironmaniks, kus Kirill loodab astuda suure sammu enda põhieesmärgi, Hawaii Ironmanile kvalifitseerumise suunas.
Toimetaja: Siim Semiskar